**OBJAVA ZA MEDIJE**

**KONFERENCIJA O PRIUŠTIVOM STANOVANJU**

Zagreb, 26. rujna 2025. – *Institut za javne financije okupio je na međunarodnoj konferenciji stručnjake s europskih sveučilišta i institucija, kao i kreatore stambenih politika iz Hrvatske i drugih europskih zemalja kako bi raspravljali o najnovijim saznanjima iz ekonomike i politike priuštivosti stanovanja. U fokusu konferencije bili su novi znanstveni uvidi, međunarodna iskustva i europske inicijative, kao i napori gradova Osijeka, Splita i Zagreba da u suradnji s Europskom investicijskom bankom razviju održive modele stambene politike.*

Priuštivost stanovanja nekad je bilo pitanje socijalne politike, a danas je ključno i za gospodarski razvoj. Ekonomika i politika stanovanja u prošlosti su se uglavnom usmjeravali na pomoć stanovništvu s niskim prihodima i ranjivim društvenim skupinama. No, u posljednjih tridesetak godina priuštivo stanovanje postalo je šire ekonomsko pitanje koje utječe na konkurentnost gradova i nacionalnih gospodarstava.

Istraživanja pokazuju da urbane aglomeracije potiču inovativne djelatnosti protokom znanja, informacija i novih tehnologija među poduzećima, sektorima i institucijama koji djeluju u neposrednoj blizini. Takvi procesi povećavaju produktivnost i cjelokupni gospodarski razvoj, ali istovremeno stvaraju pritisak na tržišta stambenih nekretnina.

Produktivniji i bolje plaćeni radnici povećavaju potražnju za stanovima i kvalitetnim gradskim sadržajima, dok veća gustoća stanovanja te fizička, regulatorna i ekonomsko-politička ograničenja usporavaju širenje stambenog fonda. Posljedica su rast cijena nekretnina i otežana priuštivost stanovanja. Na taj trend dodatno utječe i djelovanje dugoročnih financijskih čimbenika – razvoj tržišta stambenih kredita, porast financijske imovine stanovništva te u novije doba i dugo razdoblje vrlo niskih kamatnih stopa.

U takvim uvjetima postaje upitna i konkurentska sposobnost ne samo gradova, već i nacionalnih gospodarstava, a u kontekstu globalne ekonomije, i same Europske unije.

Gospodarske politike ne mogu jednostavno niti jednoznačno utjecati na tako složene odnose realnih i financijskih sila u tržišnoj privredi. Upravo zato jedan od ciljeva konferencije bio je izgraditi koherentan narativ – koji često nedostaje – o makroekonomskom značenju stanovanja.

Nedostatak zajedničkog shvaćanja problema odražava se u šarolikosti stambenih politika Europske unije. Politike se oblikuju na svim razinama vlasti – lokalnoj, regionalnoj, nacionalnoj i europskoj – i u širokom rasponu: od pomoći kućanstvima s plaćanjem režija do poticanja projekata urbanog i regionalnog razvoja vrijednih milijarde eura.

Pritom se koriste različiti porezni, regulatorni i financijski instrumenti koji često odražavaju demografske, sociokulturne i povijesne specifičnosti. Međutim, teško ih je uskladiti, kvantificirati njihove koristi i troškove za proračune ili procijeniti koliko zaista doprinose povećanju priuštivosti stanovanja. Zbog svega toga, usklađivanje i unapređivanje politika priuštivog stanovanja u pojedinim zemljama i na razini Unije ostaje veliki izazov.

*„Posljedice nepriuštivog stanovanja su brojne i dalekosežne. Rastući troškovi stanovanja prisiljavaju pojedince i obitelji na kompromise u pogledu drugih osnovnih potreba te narušavaju njihovo blagostanje. Ograničene mogućnosti promjene mjesta boravka, nužne zbog obrazovanja ili zaposlenja, mogu usporiti gospodarski rast. Izazovi povezani s nepriuštivim stanovanjem mogu produbiti podjele među sredinama i zajednicama, oslabiti društvenu koheziju i dodatno povećati već postojeće društvene nejednakosti. Konferenciju smo organizirali kako bismo zajedno sagledali koje je institucionalne, političke i sociokulturne prepreke potrebno prevladati kako bi se osigurao adekvatan pristup priuštivom stanovanju za sve.*“ zaključio je Vjekoslav Bratić, ravnatelj Instituta za javne financije, u svom obraćanju.

# Ovo je deseta konferencija koju još od 2016., na različite teme bitne za provedbu što kvalitetnijih javnih politika, organizira međunarodni znanstveni časopis Instituta za javne financije *Public Sector Economics*. Više informacija dostupno je na [mrežnoj stranici konferencije](http://pse-conference.ijf.hr/).

**Kontakt:**

Institut za javne financije

ured@ijf.hr I 01/4886-444

\*\*\*

**Institut za javne financije** javni je znanstveni institut u kojem znanstvenici, među vodećima u polju ekonomije u Hrvatskoj, istražuju ekonomiku javnog sektora. Nezavisna je i stručna institucija čiji su redoviti suradnici, konzultanti i gosti stručnjaci iz Europske komisije, MMF-a i Svjetske banke. Znanstvenici Instituta su članovi brojnih povjerenstava, radnih i savjetodavnih tijela Vlade, Sabora i ministarstava RH, te aktivni sudionici međunarodnih inicijativa i organizacija. Institut uz znanstveni časopis [*Public Sector Economics*](http://www.pse-journal.hr/en/home/) objavljuje i [Osvrte Instituta za javne financije](https://www.ijf.hr/hr/publikacije/povremene/osvrti-instituta-za-javne-financije/) koji promiču transparentnost javnog sektora, odgovornost vlasti i participaciju građana, a široj javnosti omogućuju bolje razumijevanje ekonomike javnog sektora.